หนุนแบงก์ไทยลุยเออีซี
ธปท.เร่งมือช่วยระบบชำระเงินกระตุ้นให้รับมือการขยายตลาด
20 ก.พ. 2555

ธปท.เร่งมือช่วยระบบชำระเงินกระตุ้นให้รับมือการขยายตลาด
ธปท.กระตุ้นแบงก์ไทยรุกธุรกิจการเงินในเออีซี เหตุตลาดในไทยจำกัด เร่งอำนวยความสะดวกด้านการชำระเงินให้เชื่อมโยงการลงทุน การซื้อขายหุ้นระหว่างประเทศสมาชิก
น.ส.นวพร มหารักขกะ ผู้อำนวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย (ธปท.) กล่าวว่า การเตรียมการเพื่อเข้าสู่ประชาคมเศรษฐกิจอาเซียน (เออีซี) ด้านต่างๆ รวมถึงภาคธนาคารพาณิชย์ในปีนี้น่าจะคึกคักขึ้นเป็นลำดับ เนื่องจากการค้าขายของไทยกับประเทศเพื่อนบ้านจะเพิ่มมากขึ้น โดยการเตรียมการของธนาคารพาณิชย์นั้นน่าจะทำในเรื่องการพัฒนาการชำระเงินให้รองรับการค้าขายระหว่างกันให้ง่ายขึ้น สะดวก และปลอดภัยมากขึ้น 
“ถ้าการค้าขายเพิ่มขึ้น การใช้จ่ายเงินระหว่างประเทศน่าจะมากขึ้นด้วย ซึ่ง ธปท.จะทำในเรื่องการชำระเงินให้ง่ายขึ้น และถ้ามีการเปิดตลาดทุนระหว่างกันก็จะมีการมาซื้อหุ้นระหว่างกันได้ ซึ่งธนาคารก็ต้องมีบริการที่รองรับด้านนี้ให้สะดวกขึ้นด้วย และในระยะต่อไปถ้าลูกค้าภาคธุรกิจของธนาคารขยายธุรกิจไปโตในเออีซีอีก ธนาคารก็ต้องดูในเรื่องธุรกรรมที่จะทำในต่างประเทศ เพื่อดูแลลูกค้าตัวเองด้วย” น.ส.นวพร กล่าว
ผู้บริหาร ธปท. กล่าวว่า ในการดูแลลูกค้าของธนาคารพาณิชย์ นอกจากต้องดูแลตัวเองให้มีเงินกองทุนที่เพียงพอ เพื่อให้สินเชื่อลูกค้าได้เพิ่มแล้วก็ต้องมีเครื่องมือที่ช่วยให้ลูกค้าทำธุรกิจได้ง่ายขึ้น เพราะในอนาคตลูกค้าต้องขยายธุรกิจออกไปนอกประเทศไทย เนื่องจากประเทศไทยมีพื้นที่ มีทรัพยากร มีแรงงานที่จำกัด ถ้าจะโตต้องออก ไปขยายข้างนอก โดยเฉพาะธุรกิจที่ไทยมีความเชี่ยวชาญ มีความสามารถการแข่งขันสูง เช่น ธุรกิจในภาคการผลิตหลายๆ ประเภท ธุรกิจการบริการ ฯลฯ ซึ่งน่าจะหาโอกาสไปลงทุนต่อยอดทางธุรกิจได้มากขึ้น ดังนั้นธนาคารคงต้องเข้าไปช่วยลูกค้าให้ไปทำธุรกิจในต่างประเทศได้ง่ายขึ้น เพราะโอกาสที่มากลับเออีซี 19 ประเทศ ถือว่าเป็นตลาดใหญ่ 
ผู้อำนวยการอาวุโส ธปท. กล่าว ว่า ในระยะต่อไปธนาคารพาณิชย์เองต้องปรับตัวกันมากพอสมควร เพราะงานต่างๆ ที่เกี่ยวข้องกับการไปทำงานต่างประเทศก็ไม่ง่ายนัก เช่น การหาผู้สอบบัญชี หาสำนัก งานกฎหมายที่เชี่ยวชาญกฎหมายท้องถิ่น การเรียนรู้วัฒนธรรม การหาช่องทางตลาด ฯลฯ เรื่องเหล่านี้คงต้องใช้เวลาในการเตรียมตัวและลงพื้นที่ไปเกาะติดฝังตัวบ้าง เพื่อเรียนรู้ข้อมูลในตลาดต่างประเทศที่จะไปให้ได้